b'\n_START_ARTICLE_\nBund Deutscher M\xc3\xa4del\n_START_PARAGRAPH_\nBund Deutscher M\xc3\xa4del (tysk Tyske pigers forbund, Bund deutscher M\xc3\xa4del og forkortet BDM eller BdM) var en nazistisk masseorganisation for piger mellem 14 og 18 \xc3\xa5r i Nazi-Tyskland._NEWLINE_Organisationen var bygget op efter et milit\xc3\xa6rt m\xc3\xb8nster med uniformering og gradinddeling af medlemmerne, men uden v\xc3\xa5bentr\xc3\xa6ning. Den var aktiv fra 1930 til Tysklands nederlag ved 2. verdenskrig i 1945.\n_START_SECTION_\nHistorie\n_START_PARAGRAPH_\nBund Deutscher M\xc3\xa4del opstod omkring 1930 som en s\xc3\xb8sterorganisation til Hitlerjugend, som oprindeligt var for drenge, men som efterh\xc3\xa5nden ogs\xc3\xa5 omfattede andre b\xc3\xb8rne- og ungdomsorganisationer. I 1932 blev BDM en del af Hitlerjugend, som igen var direkte underlagt NSDAP, det tyske nationalsocialistiske parti med Adolf Hitler som f\xc3\xb8rer._NEWLINE_Bund Deutscher M\xc3\xa4del blev ledet af Reichsreferentin Jutta R\xc3\xbcdiger fra 1937 til krigens slutning i 1945. Efter to og et halvt \xc3\xa5r i f\xc3\xa6ngsel efter krigen arbejdede hun som b\xc3\xb8rnepsykolog i D\xc3\xbcsseldorf, hvor hun var opvokset. Fordi BDM var underlagt ungdomsorganisationen Hitlerjugend, modtog Jutta R\xc3\xbcdiger ordrer fra rigsungdomsf\xc3\xb8ren Baldur von Schirach og efter 1940 fra Artur Axmann._NEWLINE_Organisationen arrangerede en r\xc3\xa6kke aktiviteter, sports\xc3\xb8velser, konkurrencer, udflugter og lignende. M\xc3\xa5let for organisationen var at opdrage ungdommen til at v\xc3\xa6re nationalsocialistisk. Organisationen, som i sin helhed var ledet af kvinder, stod i de tidlige \xc3\xa5r for et moderne kvindebillede, da kvinden var et st\xc3\xa6rkt og selvst\xc3\xa6ndigt medlem af samfundet. Senere kom husarbejde mere i forgrunden, og organisationen lagde i st\xc3\xb8rre grad v\xc3\xa6gt p\xc3\xa5 at uddanne kvinder til at blive gode husm\xc3\xb8dre. De sidste \xc3\xa5r var pr\xc3\xa6get af Tysklands nederlag i 2. verdenskrig._NEWLINE_I henhold til loven om Hitlerjugend af 1. december 1936 blev alle tyske unge meldt ind i Hitlerjugend. Dermed blev medlemskab i BDM obligatorisk.'